1.3.2022.
HR
Službeni list Europske unije
C 99/169 četvrtak, 8. srpnja 2021.
2. poziva države članice da donesu Pakt za istraživanje i inovacije u Europi koji uključuje sljedeće obveze koje treba ostvariti do 2030.: koordinirano u cijelom EU-u povećati javnu potrošnju za istraživanje i inovacije s trenutačne prosječne razine od 0,81 % BDP-a na 1,25 %; povećati nacionalno javno financiranje istraživanja i razvoja zajedničkih programa i europskih partnerstava s trenutačne razine od nešto manje od 1 % na 5 % i zajednički se dogovoriti o prioritetnim područjima za djelovanje EIP-a (horizontalno i tematski);
3.
ističe snažnu vezu između istraživanja i inovacija i poduzetništva, koja stvara mogućnosti za osnivanje novih tzv. „jednoroga”, novoosnovanih poduzeća i MSP-ova; podsjeća na važnost stvaranja digitalnog ekosustava koji će pridonijeti tehnološkim inovacijama i povećanju broja MSP-ova uglavnom preko „inovacijskih centara EIP-a”;
4. priznaje ključnu ulogu sveučilišta i akademskih institucija u stvaranju ekosustava za istraživanje i inovacije koji odišu životom; ističe središnju ulogu studenata kao sljedeće generacije inovatora u tim ekosustavima;
5. ustraje u tome da u kontekstu EIP-a termini „istraživanje” i „inovacije” ne budu ograničeni na tehnološke inovacije, već da budu ugrađeni kao međusektorske teme od širokog značaja u sve aspekte društvenih i humanističkih znanosti te potpuno integrirani u svaki opći cilj;
6. smatra da bi preispitivanje EIP-a trebalo uključivati horizontalni pristup za jačanje suradnje među istraživačkim institucijama, uključujući sveučilišta; poziva na veću proračunsku potporu sveučilišnim savezima, kao i na uspostavljanje poticajnog okvira kojim se savezima omogućuje fleksibilan razvoj; nadalje smatra da sveučilišna suradnja ne bi trebala biti ograničena samo na saveze već bi trebalo biti dostupno više programa financiranja za suradnju sveučilišta izvan saveza;
7.
ističe važnost stvaranja sinergija između visokog obrazovanja, istraživačkih institucija i organizacija civilnog društva kao istinskih partnera u kontekstu istraživanja i inovacija, kao i industrijskih saveza, čime bi se u potpunosti iskoristila dvostruka uloga sveučilišta; u tom kontekstu ponovno ističe potrebu za stvaranjem povoljnih uvjeta i mogućnosti za istraživače korištenjem visokokvalitetne istraživačke infrastrukture; poziva Komisiju da osigura uključiv ustroj tih partnerstava koji se temelji na transparentnosti, ujednačenoj zastupljenosti dionika i kontinuiranoj otvorenosti te da ponudi dovoljno mogućnosti za sudjelovanje tih različitih dionika;
8. naglašava da svi pozivi na financiranje moraju biti transparentni i unaprijed najavljeni; nadalje ističe da bi u okviru zajedničkih planova za industrijsku tehnologiju trebalo bolje uzimati u obzir doprinos odozdo prema gore i uključivo sudjelovanje te ne uzimati samu industriju kao primarni izvor doprinosa, već prihvatiti i doprinos najnovijeg istraživanja i inovacija najviše razine, kao i doprinos organizacija potrošača i socijalnih partnera;
9. poziva države članice da „novi EIP” prenesu u konkretne politike i mjere financiranja čiji je cilj pridonijeti „zelenoj” i „digitalnoj” usporednoj tranziciji, provedbi ambicioznog europskog zelenog plana i industrijske strategije, otpornom oporavku i nezadovoljenim medicinskim potrebama; ističe važnost primjerenih veza unutar i između inovacijskih i industrijskih ekosustava i njihovih aktera, među ostalim akademske zajednice, industrije, javnog sektora na različitim razinama, šire javnosti i civilnog društva u cijelom EU-u, kako bi se osiguralo brže primjenjivanje rezultata istraživanja u gospodarstvu i društvu; u tom kontekstu ističe ključnu ulogu MSP-ova u bavljenju inovacijama i tehnološkim razvojem te potencijal tradicionalnih MSP-ova koji tek treba ostvariti; ističe ulogu „centara EIP-a” kao alata kojim se osigurava dostupnost visokokvalitetne znanosti u svim gradovima i regijama EU-a te potiču regije u kojima postoje mogućnosti za održivi rast;
10.
zabrinut je zbog toga što se proces poboljšanja kvalitete sustava za istraživanje i inovacije usporava i pokazuje neujednačen napredak u Uniji (3);
11.
ističe važnu ulogu koju su istraživanje i inovacije imali tijekom pandemije bolesti COVID-19 u donošenju multisektorskih i transdisciplinarnih rješenja za prevladavanje krize; u tom pogledu pozdravlja akcijski plan „EIP protiv koronavirusa” kao primjer brzo definirane i dobro usmjerene mjere poduzete zajedno s državama članicama;
(3)
Vidjeti Izvješće o napretku europskog istraživačkog prostora za 2018.